Številka: 4246-579/2023-1

Datum: 16. 10. 2023

Zadeva: Prepoved uvoza izdelkov iz železa in jekla iz Rusije

Spremenjen člen 3g(1)(d) Uredbe (EU) št. 833/2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini, s 30. 9. 2023 prepoveduje uvoz ali nakup izdelkov iz železa in jekla s seznama v Prilogi XVII navedene uredbe, kadar so predelani v tretji državi in vključujejo vložke iz železa in jekla s poreklom iz Rusije, navedene v isti prilogi. Za zagotovitev izvajanja prepovedi je v istem členu določena obveznost uvoznikov iz EU, da ob uvozu v EU predložijo dokaze o državi porekla vložkov iz železa in jekla, ki so se uporabili za predelavo izdelka v tretji državi. Gre za dokazovanje nepreferencialnega porekla blaga. Uredba v zvezi s predložitvijo dokazov o državi porekla vložkov iz železa in jekla ne predvideva nobene izjeme. Za nadaljnje notranje nakupe zadevnega blaga v EU, ki je predhodno že bilo sproščeno v prosti promet v EU, ni potrebno prilagati dokazov o državi porekla vložkov iz železa in jekla, ki so se uporabili za predelavo izdelka v tretji državi.

Na [spletni strani Evropske komisije](https://finance.ec.europa.eu/eu-and-world/sanctions-restrictive-measures/sanctions-adopted-following-russias-military-aggression-against-ukraine/frequently-asked-questions-sanctions-against-russia_en?f%5B0%5D=sanctions_category_sanctions_category%3A158#list) so objavljeni posodobljeni odgovori Evropske Komisije na pogosta vprašanja v zvezi z omejevalnimi ukrepi, ki se nanašajo na izdelke iz železa in jekla, proizvedene v tretji državi, ki vsebujejo vložke iz železa in jekla iz Rusije (člen 3g(1)(d) Uredbe (EU) št. 833/2014). Odgovori na pogosta vprašanja v zvezi s predložitvijo dokazov o državi porekla vložkov iz železa in jekla, ki so se uporabili za predelavo izdelka v tretji državi, se nahajajo pod točko B) (vprašanja in odgovori številke 8 – 11) posodobljenega dokumenta.

Naslednji dokumenti se lahko štejejo za zadosten dokaz o državi porekla vložkov iz železa in jekla:

1. **v primeru polizdelkov**: potrdilo »MILL TEST CERTIFICATE« (konkretne standardizirane oblike ni; v nadaljevanju: MTC), ki vsebuje ime države in ime obrata, v katerem je potekala proizvodnja, z ustrezno toplotno številko[[1]](#footnote-1) (država talilnega lonca; država porekla) in uvrstitev izdelka na ravni tarifne podštevilke HS (šestmestna oznaka).
2. **v primeru končnih izdelkov**: potrdilo MTC ali več potrdil MTC, če vseh informacij ni mogoče povzeti v enem samem MTC, ali MTC skupaj z drugimi dokumenti, ki vsebujejo:

* ime države in ime obrata, v katerem je potekala proizvodnja, z ustrezno toplotno številko (država talilnega lonca; država porekla) in uvrstitev izdelka na ravni tarifne podštevilke HS (šestmestna oznaka), **in**
* ime države in ime obrata, če je to ustrezno, kjer so bili izvedeni naslednji postopki predelave:
* vroče valjanje,
* hladno valjanje,
* ustvarjanje kovinske prevleke z vročim potopom,
* ustvarjanje prevleke za elektrolitsko kovino,
* ustvarjanje organske prevleke,
* varjenje,
* prebadanje/iztiskanje,
* risanje/pilgering
* ERW/SAW/HFI/lasersko varjenje

Navede se enega ali več postopkov predelave, če so bili izvedeni.

Uvoznik je odgovoren za informacije, navedene v potrdilu/potrdilih MTC, predložene carinskim organom države članice uvoza za namene dokazovanja države porekla vložkov iz železa in jekla. Carinski organi lahko v primeru upravičenega dvoma zahtevajo dodatne dokaze, kot so ločena potrdila MTC za različne stopnje predelave, ki so bili izvedeni na izdelku. Vsa potrdila MTC morajo biti medsebojno usklajena. Uvoznik mora izvajati potrebno skrbnost, da se zagotovi točnost predloženih informacij.

Država porekla vložkov iz železa in jekla, ki so se uporabili za predelavo izdelka v tretji državi, se lahko razen s potrdilom MTC dokaže tudi z drugimi dokazi, če uvoznik ne more zagotoviti potrdila/potrdil MTC ali če predloženo/predložena potrdilo/potrdila MTC ne vsebuje/ne vsebujejo vseh informacij, potrebnih za določitev države porekla vložkov iz železa in jekla, kot na primer: izjava proizvajalca ali izvoznika, računi, dobavnice, poslovna korespondenca, opisi proizvodnje, potrdila o kakovosti in klavzule v izvedenih naročilih ali pogodbah, pod pogojem, da je možno iz teh drugih dokumentov nedvoumno ugotoviti, da vložki iz železa in jekla s seznama v Prilogi XVII Uredbe (EU) št. 833/2014 niso s poreklom iz Rusije. Za dokazovanje države porekla vložkov iz železa in jekla, ki so se uporabili za predelavo izdelka v tretji državi, se lahko sprejme tudi potrdilo o poreklu blaga (»CERTIFICATE OF ORIGIN« - dokazilo o nepreferencialnem poreklu blaga), če je bilo to potrdilo izdano v tretji državi za vložke iz železa in jekla in ne za končni izdelek, ki se uvaža v EU.

Informacije, ki jih vsebujejo drugi dokazi, odvisno od narave izdelka, morajo nedvoumno navajati, da po skrbnem pregledu blago ne vsebuje vložkov iz železa in jekla s poreklom iz Rusije in morajo omogočiti določitev tarifne podštevilke HS vseh pri izdelavi uporabljenih materialov in poreklo teh materialov, iz katerih so izdelani izdelki s seznama v Prilogi XVII Uredbe (EU) št. 833/2014, ki se uvažajo v EU.

Ob uvozu v EU po 30. 9. 2023 je tako za izdelke iz železa in jekla s seznama iz Priloge XVII, kadar so predelani v tretji državi in vključujejo vložke iz železa in jekla s seznama v Prilogi XVII, potrebno dokazati:

* da vložki nimajo porekla iz Rusije ali
* da so bili izdelki proizvedeni ali predelani pred 23.6.2023. Takrat je namreč nastopila zahteva za uvoznika, da v skladu z Uredbo št. 833/2014 dokaže državo porekla železa in jekla, uporabljenega za predelavo izdelka v tretji državi.

Pri izpolnjevanju carinske deklaracije se v podatkovni element 2/3 Predložene listine, potrdila in dovoljenja, dodatna sklicevanja vpiše oznaka:

* Y824 Dokazilo o državi porekla vložkov iz železa in jekla, ki so se uporabili za predelavo izdelka v tretji državi, oziroma
* Y859, kadar gre za blago, ki je vstopilo na ozemlje carinske unije EU in se predloži carinskim organom pred začetkom veljavnosti ali datumom uporabe te sankcije, pri čemer se upošteva poznejši datum (glej člen 12e Uredbe (EU) št. 833/2014).
* Y878, kadar se izdelek uvaža iz partnerske države za uvoz železa in jekla iz Priloge XXXVI k Uredbi (EU) št. 833/2014.

Glede na vpisano oznako mora uvoznik razpolagati z ustreznimi dokumenti.

1. Toplotna številka je edinstveni identifikacijski znak, vtisnjen na kos kovine, ki daje informacijo o njenem poreklu. Toplotna številka zagotavlja metodo sledenja materialom in je pomemben del zagotavljanja kakovosti in nadzora. Toplotna številka omogoča sledenje vsem materialom iz določene tovarne. Vtisnjen identifikacijski znak vsebuje poleg toplotne številke tudi navedbo proizvajalca in tovarne, če ima proizvajalec več kovinskopredelovalnih obratov.

   Vir: <https://www.wermac.org/documents/heat_number.html>

    [↑](#footnote-ref-1)